Cosatu sê groeiende getal werkgewers betaal nie salarisseCosatu se hoofkantoor in Johannesburg. (Foto: Twitter) Die vakverbond Cosatu sê al hoe meer werkgewers, in die private sektor en die staatsdiens, versuim om hulle werkers te betaal. “Die neiging het sowat twee maande gelede in die veiligheidsbedryf begin, toe werkers nie betaal is nie. Die werkgewer voer aan die kliënt, wat in dié geval die regering is, het hom nie betaal nie. Ons voel dit is ŉ onbillike verskoning om werkers nie te betaal nie,” het Cosatu in ŉ verklaring gesê. “Ons het onlangs verneem dat die Westvaal-hospitaal en die Tswaing- plaaslike munisipaliteit ook nie hulle werkers betaal het nie. Ons beskou dit as uitbuiting en ŉ skending van werkers se regte en doen ŉ beroep op werkgewers om mense betyds te betaal.” Die Suid-Afrikaanse Munisipale Werkersvakbond (Samwu), ŉ filiaal van Cosatu, het verlede week gesê meer as 30 munisipaliteite landwyd het werkers ingelig dat hulle nie salarisse kan betaal nie. Werkers moes self sien kom klaar om uitgawes soos mediese fondse, begrafnispolisse en aftreefondse te probeer byhou. Die vakbond sê hy het reeds met die nuwe minister van samewerkende regering en tradisionele sake, Nkosazana Dlamini-Zuma en haar adjunk, Parks Tau, vergader om die probleme wat munisipaliteite teister, te bespreek. Die regering was glo onbewus daarvan dat werkers nie betaal word nie. In Gauteng het werkers van die Wes-Randse munisipaliteit buite die raadskantore betoog, nadat hulle salarisse verlede maand ook nie betaal is nie. Dié munisipaliteit, asook die Merafong- plaaslike munisipaliteit, was twee van die Gautengse rade wat onwettig miljoene rand se staatsgeld in die nou gewese VBS Bank belê het. “Die versuim om hulle te betaal het ŉ uiters nadelige uitwerking op werkers, hulle gesinne en die ekonomie in die geheel, omdat hulle nie eers basiese items kan koop nie. Ons doen daarom ŉ beroep op alle werkgewers om te verseker hulle betaal werkers op die ooreengekome datum en staak dié praktyk,” het Samwu gesê. Verlede week is berig dat Denel se sowat 3 700 werknemers weens kontantvloeiprobleme net 85% van hulle salarisse gaan ontvang. Daar is later ingegryp en die minister van openbare werke, Pravin Gordhan, het gesê werkers sal hulle volle salarisse betaal word nadat ŉ lener na vore gekom het. Die beleërde openbare uitsaaier moes ook einde verlede maand sy werkers gerusstel dat hulle salarisse betaal gaan word te midde van bewerings dat die SAUK nie die geld daarvoor het nie. Die minister van kommunikasie, Stella Ndabeni-Abrahams, het vroeër vanjaar die versekering gegee dat die regering nie gaan toelaat dat die SAUK in dieper finansiële moeilikheid beland nie.